വിദ്യാലയങ്ങള് ഊര്ജപ്രഭയില് ബീന ടി എ എഴുതുന്നു നമ്മുടെ വിദ്യാലയങ്ങള് കാലത്തിനൊത്ത പാഠ്യപദ്ധതികളും അടിസ്ഥാന സൗകര്യങ്ങളുമൊരുക്കി മികവിന്റെ കേന്ദ്രങ്ങളായി മാറി. വിദ്യാര്ഥികളെ ഊര്ജ സംരക്ഷണമെന്ന മഹത്തായ ആശയത്തിന്റെ പ്രചാരകരും പ്രവര്ത്തകരുമായി മാറ്റേണ്ടതും കാലത്തിന്റെ ആവശ്യമാണ്. കേരളത്തില് 1996 മുതല് തന്നെ വിദ്യാലയങ്ങള് കേന്ദ്രീകരിച്ചുള്ള ഊര്ജസംരക്ഷണ പരിപാടികള് നടന്നുവരുന്നുണ്ട്. നിലവില് ഏഴായിരത്തില്പ്പരം വിദ്യാലയം പങ്കാളികളായ സ്മാര്ട്ട് എനര്ജി പ്രോഗ്രാം എസ്ഇപി വഴിയാണ് പ്രവര്ത്തനം ഏകോപിപ്പിക്കുന്നത്. എനര്ജി മാനേജ്മെന്റ് സെന്ററിന്റെ നേതൃത്വത്തിലാണ് ഇത്. കുട്ടികളുടെ സര്ഗവാസനകളെ ഊര്ജസംരക്ഷണ പ്രചാരണ പരിപാടികള്ക്കായി ഉപയോഗിക്കുക, നവീന ആശയങ്ങള് പങ്കുവയ്ക്കുന്നതിനും പ്രാവര്ത്തികമാക്കുന്നതിനും വേദിയൊരുക്കുക, ഊര്ജസംരക്ഷണ ഗവേഷണം പ്രോത്സാഹിപ്പിക്കുക ഇവയെല്ലാം എസ്ഇപിയുടെ ലക്ഷ്യങ്ങളാണ്. ആധുനിക സൗകര്യമെല്ലാം കുട്ടികള് അനുഭവിച്ചറിയുന്നുണ്ടെങ്കിലും അതിനാവശ്യമായ ഊര്ജ ഉപയോഗത്തിന്റെ കാര്യത്തില് അവര്ക്ക് ഗൗരവം തീരെ കുറവാണ്. ഊര്ജസംരക്ഷണ നിയമത്തിന്റെ ഭാഗമായി രാജ്യത്ത് ഊര്ജസംരക്ഷണ വിദ്യാഭ്യാസ പരിപാടികള് വളരെ പ്രാധാന്യത്തോടെ നടപ്പാക്കുന്നുണ്ട്. സ്കൂളുകളിലും കോളേജുകളിലും ഉന്നതവിദ്യാഭ്യാസ സ്ഥാപനങ്ങളിലും ഇത് വളരെ പ്രധാനമാണ്. ബിരുദധാരികള്ക്കും സാങ്കേതികരംഗത്ത് ജോലി ചെയ്യുന്നവര്ക്കുമായി ദേശീയതലത്തില് എനര്ജി മാനേജര്, എനര്ജി ഓഡിറ്റര് സര്ട്ടിഫിക്കേഷനുവേണ്ടിയുള്ള പരീക്ഷകളും നടക്കുന്നു. ആഗോളതാപനത്തിന്റെയും കാലാവസ്ഥാ വ്യതിയാനത്തിന്റെയും പശ്ചാത്തലത്തിലും സുസ്ഥിരവികസന ലക്ഷ്യങ്ങള് കൈവരിക്കുന്നതിനുള്ള മാര്ഗങ്ങളിലും ഊര്ജക്ഷമതയ്ക്കും പുനരുപയോഗ ഊര്ജസ്രോതസ്സുകള്ക്കും പ്രാധാന്യമുണ്ട്. അന്തരീക്ഷ മലിനീകരണം കുറയ്ക്കുന്നതിനായി നാം വൈദ്യുത വാഹനങ്ങള് പ്രോത്സാഹിപ്പിക്കുന്നു. എന്നാല്, ഇവയുടെയെല്ലാം ആഭ്യന്തര ഉല്പ്പാദനവും സാങ്കേതികവിദ്യകളും വളരെ കുറവാണ്. ഇതിനുള്ള ഗവേഷണവികസന പ്രവര്ത്തനങ്ങള് പ്രോത്സാഹിപ്പിക്കണം. പുതുതലമുറയുടെ മനസ്സും ബുദ്ധിയും ഇത്തരം വിഷയങ്ങളിലേക്ക് തിരിച്ചുവിട്ടാല് മാത്രമേ ഇതിന് പരിഹാരമാകുകയുള്ളൂ. കേരള എനര്ജി മാനേജ്മെന്റ് സെന്റര് പിആര്ഒയാണ് ലേഖിക